## Pravilnik o načinu i postupku provedbe javnog natječaja za sufinanciranje programskih sadržaja iz sredstava Fonda za poticanje pluralizma i raznovrsnosti elektronič­kih medija, kriterijima za raspodjelu sredstava te načinu praćenja trošenja sredstava i ostvarivanja programskih sadržaja za koja su dodijeljena

### NN 7/2008 (14.1.2008.), Pravilnik o načinu i postupku provedbe javnog natječaja za sufinanciranje programskih sadržaja iz sredstava Fonda za poticanje pluralizma i raznovrsnosti elektronič­kih medija, kriterijima za raspodjelu sredstava te načinu praćenja trošenja sredstava i ostvarivanja programskih sadržaja za koja su dodijeljena

# VIJEĆE ZA ELEKTRONIČKE MEDIJE

**158**

Na temelju članka 57. stavka 5. Zakona o elektroničkim medijima (»Narodne
novine«, broj 122/03 i 79/09), Vijeće za elektroničke medije donosi

## PRAVILNIK

### O NAČINU I POSTUPKU PROVEDBE JAVNOG NATJEČAJA ZA SUFINANCIRANJE PROGRAMSKIH SADRŽAJA IZ SREDSTAVA FONDA ZA POTICANJE PLURALIZMA I RAZNOVRSNOSTI ELEKTRONIČKIH MEDIJA, KRITERIJIMA ZA RASPODJELU SREDSTAVA TE NAČINU PRAĆENJA TROŠENJA SREDSTAVA I OSTVARIVANJA PROGRAMSKIH SADRŽAJA ZA KOJA SU DODIJELJENA

Članak 1.

Ovim Pravilnikom propisuje se način i postupak provedbe javnog natječaja (u
daljnjem tekstu: natječaj) za sufinanciranje programskih sadržaja iz sredstava
Fonda za poticanje pluralizma i raznovrsnosti elektroničkih medija (u daljnjem
tekstu: Fond), kriteriji za dodjelu sredstava iz članka 57. stavka 4. Zakona o
elektroničkim medijima, te način praćenja trošenja sredstava i ostvarivanja
programskih sadržaja za koja su dodijeljena.

Članak 2.

(1) Fond za poticanje pluralizma i raznovrsnosti elektroničkih medija djeluje u
okviru Agencije za elektroničke medije.
(2) Izvori financijskih sredstava Fonda su sredstva osigurana odredbama Zakona o
elektroničkim medijima i Zakona o Hrvatskoj radioteleviziji:
– sredstva koja Hrvatska radiotelevizija prikupi na ime pristojbe temeljem
članka 54. stavak 1. Zakona o Hrvatskoj radioteleviziji (»Narodne novine«, broj
25/03) u iznosu od 3%,
– neutrošena sredstva po završnom računu Agencije za elektroničke medije
temeljem članka 58. stavak 8. Zakona o elektroničkim medijima.
(3) Programe i izvješća o dodjeli sredstava Fonda Agencija za elektroničke
medije dostavlja Agenciji za zaštitu tržišnog natjecanja.

Članak 3.

(1) Sredstvima Fonda poticat će se proizvodnja i objavljivanje programskih
sadržaja elektroničkih medija na lokalnoj i regionalnoj razini koji su od javnog
interesa, a osobito su važni za:
– ostvarivanje prava građana na javno informiranje,
– nacionalne manjine u Republici Hrvatskoj,
– poticanje posebnih programa na područjima od posebne državne skrbi,
– poticanje kulturnog stvaralaštva,
– razvoj obrazovanja, znanosti i umjetnosti
– promicanje stvaralaštva na narječjima hrvatskoga jezika,
– poticanje razvoja svijesti o ravnopravnosti spolova.
(2) Sredstvima Fonda poticat će se i zapošljavanje visokoobrazovanih stručnih
radnika u elektroničkim medijima na lokalnoj i regionalnoj razini.

Članak 4.

(1) Sredstva Fonda u jednakom omjeru raspoređivat će se za poticanje pluralizma
i raznovrsnosti radijskih i televizijskih programa.
(2) Pravo sudjelovanja na natječaju imaju svi nakladnici s koncesijom za
obavljanje djelatnosti radija ili televizije na lokalnoj ili regionalnoj razini.
(3) Pravo sudjelovanja na natječaju imaju i strukovne udruge nakladnika radija
i/ili televizija koje okupljaju nakladnike s koncesijom na lokalnoj i
regionalnoj razini, i to sa zajedničkim programskim sadržajima nakladnika ili
drugim strukovnim aktivnostima koje potiču pluralizam i raznovrsnost radijskih i
televizijskih programa odnosno potiču proizvodnju i objavljivanje programskih
sadržaja elektroničkih medija na lokalnoj i regionalnoj razini koji su od javnog
interesa.

Članak 5.

(1) Sredstvima Fonda neće se poticati proizvodnja zabavnog programa i programa
iz članka 30. Zakona o elektroničkim medijima (»Narodne novine«, broj 122/03 i
79/07).
(2) Sredstva Fonda ne mogu se dodjeljivati za programe koji se već sufinanciraju
po bilo kojoj osnovi iz proračunskih sredstava.

Članak 6.

Sredstva Fonda dodjeljuju se putem javnog natječaja.

Članak 7.

(1) Javni natječaj za raspodjelu sredstava Fonda prema kriterijima i uvjetima iz
ovoga Pravilnika raspisuje se najmanje jednom godišnje odlukom Vijeća za
elektroničke medije (u daljnjem tekstu: Vijeće) do 15. svibnja tekuće godine.
(2) Javni natječaj objavljuje se u »Narodnim novinama«.
(3) Vijeće može raspisati i više od jednog natječaja u jednoj godini ako to
ocijeni potrebnim.
(4) Tekst natječaja dostavlja se strukovnim udrugama nakladnika radija i
televizije.

Članak 8.

(1) Vijeće pobliže utvrđuje sadržaj prijave i popis dokumentacije koja se
dostavlja uz prijavu, te ih objavljuje kao sastavni dio teksta javnog natječaja.
(2) Rok za podnošenje prijave na javni natječaj za raspodjelu sredstava Fonda je
45 dana od dana objave natječaja.
(3) Prijava s natječajnom dokumentacijom dostavlja se u jednom originalnom
primjerku i sedam preslika. Najkasnije u roku od 10 dana od isteka roka do
kojega je natječaj otvoren, svaki član Vijeća dužan je, uz ovjeru, preuzeti svoj
primjerak svake pristigle prijave. Članovi Vijeća mogu svaku prijavu preuzeti i
odmah po njenom zaprimanju. Članovi Vijeća preuzimaju prijave u Stručnoj službi
Agencije. Ravnatelj Agencije svojom će odlukom odrediti odgovornu osoba za
evidentiranje zaprimanja prijava.
(4) Do donošenja Odluke o dodjeli sredstava prijave se smatraju službenom
tajnom. U slučaju ako je to opravdano odgovarajućim zakonskim odredbama,
nadležna osoba može proglasiti prijave službenom tajnom i nakon donošenja Odluke
o dodjeli sredstava.

Članak 9.

(1) Odluku o dodjeli sredstava Fonda donosi Vijeće u roku od 60 dana od dana
isteka roka za podnošenje prijava na javni natječaj, te je dostavlja svim
sudionicima javnog natječaja.
(2) Protiv odluke Vijeća o raspodjeli sredstava Fonda sudionici natječajnog
postupka nemaju pravo žalbe, jer je konačna, ali mogu pokrenuti upravni spor.

Članak 10.

(1) Vijeće za elektroničke medije (u daljnjem tekstu: Vijeće) donosi odluku o
visini sredstava za svakog sudionika javnog natječaja na temelju dodijeljenih
bodova prema kriterijima iz Zakona o elektroničkim medijima te ovoga Pravilnika.
(2) Ocjenjuju se svi predloženi programi jednog ponuditelja, imajući pritom
posebice u vidu broj, kvalitetu i značaj programa ponuđenih u odgovarajućoj
kategoriji.

Članak 11.

Kriteriji za raspodjelu sredstava Fonda su:
1. kvaliteta i sadržajna inovativnost ponuđenog programa
2. značenje programa za ostvarenje ciljeva iz stavka 1. i 2. članka 57. Zakona
3. ekonomičnost i dugoročnost programa
4. opći interes za kulturni razvitak
5. poticanje zapošljavanja invalidnih osoba, branitelja i članova njihove
obitelji
6. razvijenost područja koncesije nakladnika.

Članak 12.

Način vrednovanja prijava na natječaj za Fond Vijeće utvrđuje posebnom Odlukom.

Članak 13.

(1) Sudionik javnog natječaja kojemu je Vijeće odobrilo određena sredstva Fonda,
mora ta sredstva upotrijebiti prema odluci Vijeća i prijavi na javni natječaj.
(2) Vijeće u odluci o dodjeli sredstava Fonda utvrđuje dinamiku realizacije i
namjene sredstava. Taj rok ne može biti dulji od šest mjeseci.
(3) Na temelju odluke Vijeća sklapa se ugovor o dodjeli sredstava s
ponuditeljima kojima su dodijeljena sredstva.

Članak 14.

(1) Vijeće prati trošenje odobrenih sredstava Fonda i ostvarivanje programskih
sadržaja za koje su dodijeljena na sljedeće načine:
– putem izvješća nakladnika o namjenskom trošenju odobrenih sredstava i
ostvarivanje programskih sadržaja za koje su dodijeljena
– u okviru nadzora nad poštivanjem programskih načela i obveza koji provodi
Stručna služba za monitoring Agencije za elektroničke medije (u okviru Godišnjeg
plana monitoringa, posebnog potplana za praćenje trošenja sredstava Fonda i
ostvarivanja programskih sadržaja za koje su dodijeljena ili izvanredno po
prijavi građana odnosno po zamijećenim mogućim nepravilnostima).
– izravnim nadzorom (po prijavi građana ili po zamijećenim mogućim
nepravilnostima).
(2) Agencija odnosno Vijeće mogu u svakom trenutku od nakladnika zatražiti
očitovanje o poštivanju praćenja dinamike realizacije i namjene sredstava
odnosno u tu svrhu obaviti izvanredni monitoring ili izravan nadzor.

Članak 15.

(1) Izvješće o namjenskom trošenju odobrenih sredstava mora sadržavati:
– ispunjeni obrazac koji se nalazi na web-stranici Agencije;
– financijsku dokumentaciju iz koje je vidljivo namjensko trošenje sredstva za
realizaciju programskih sadržaja iz Ugovora o korištenju sredstava Fonda za
poticanje pluralizma i raznovrsnosti elektroničkih medija,
– dokaz o emitiranom programskom sadržaju iz Ugovora o korištenju sredstava
Fonda za poticanje pluralizma i raznovrsnosti elektroničkih medija (očevidnik i
snimka programskog sadržaja).
(2) Izvješće o utrošenim sredstvima dostavlja se u dva (2) primjerka.

Članak 16.

(1) Nakladnik radija i televizije koji ne koristi odobrena sredstva ili ih
koristi suprotno odredbama ovog Pravilnika, odnosno ne ostvaruje programske
sadržaje ili ih ostvaruje suprotno odredbama ovog Pravilnika te suprotno
potpisanom ugovoru o dodjeli sredstava, dužan je po odluci Vijeća vratiti
odobrena sredstva Fonda uz pripadajuću zakonsku kamatu. Sredstva se vraćaju u
roku od 15 dana od dana dostave odluke Vijeća o povratu sredstava.
(2) Protiv odluke o povratu sredstava ne može se uložiti žalba, jer je ona
konačna, ali se može pokrenuti upravni spor.

Članak 17.

Popis korisnika sredstava, programski sadržaji za koje su sredstva dodijeljena i
izvješća o njihovu ostvarenju objavljuju se na web-stranici Vijeća odnosno
Agencije za elektroničke medije.

Članak 18.

Stupanjem na snagu ovog Pravilnika prestaje važiti Pravilnik o načinu i postupku
provedbe javnog natječaja za raspodjelu sredstava Fonda za poticanje pluralizma
i raznovrsnosti elektroničkih medija (»Narodne novine«, broj 170/04).

Članak 19.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 612-12/08-03-01
Urbroj: 567-01/08-01
Zagreb, 7. siječnja 2008.

Predsjednik Vijeća
**mr. sc. Denis Peričić**, v. r.

Pravilnik, NN 7/2008-158
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)